悲歌行
作者：陸游
朝代：宋

paragraphs: 讀書不能遂吾志，屬文不能盡吾才。
遠遊方樂歸太早，大藥未就老已催。
結廬城南十里近，柴門正對湖山開。
有時野行桑下宿，亦或慟哭中途回。
檀公畫計三十六，不如一篇歸去來。
紫駝之峰玄熊掌，不如飯豆羹芋魁。
腰間纍纍六相印，不如高卧鼻息轟春雷。
安得寶瑟五十弦，爲我寫盡無窮哀。